L staan vir lawwigheid – Toortsie, Kameel en Bokbaaivygie se blog
L staan vir lawwigheid
April 18, 2016 April 18, 2016 ~ Toortsie
En vir lemonade wat jy glo moet maak as die lewe vir jou met suurlemone gooi. Genade! Toortsie moes regtig op haar kop geval het daardie dag toe sy dít geskryf het!
Lag, lawwigheid. Dís die dinge wat jou lewe ligter maak. Wat is meer bevrydend as ‘n heerlike lagsessie, uit die maag uit, as jy en die kleinkinders mal, mal, mal is op die trampoelien en sommer net omval en lag en lag en lag?
L is vir die Leeu van Juda. Jy weet mos wie is Hy, né? En die Lydenstyd, die tyd voor Paasfees.
Lanterns met hulle kleine liggies, wat warmte gee en hoop in ‘n donker nag. Lig. Lig wat skyn. Lig vir die wêreld.
Om jou Laste Ligter te maak.
Leer. ‘n Leer waarmee jy hoog teen ‘n muur kan opklim. Maar ook leer jou lewe lank. Leer deur te studier, maar ook leer deur die lewe, leer deur jou foute, leer by ander.
Lalala, dis wat jy sing as jy nie die woorde ken nie! Ons skoollied het ‘n sin in gehad: “Tra la la la, dorp van Breda.” Een keer moes ons viertjies wat van Bredasdorp af gekom het op ‘n dogterskamp ons skoollied sing. Ek was so gespanne oor die Tralalala dat ek histeries aan die lag geraak het toe ons daar kom. Die hele saal het gekreeu soos hulle lag, vir my natuurlik, die trane en neus het geloop vir ‘n vale. Wel, niemand het ooit geweet WAAROOR ek so histeries aan die lag geraak het nie! Hul het nie die woorde gehoor nie!
Lamtietie, damtietie, doedoe my liefstetjie. Lief. Liefhê. Liefde.
Laatlam 🙂 Ek het altyd gesê ek wil ‘n laatlam hê. My ouma het twee kinders gehad, toe verloop 13 jaar, toe kry sy weer drie ná mekaar. Ek dink so ‘n laatlam hou ‘n vrou jonk. Helaas, my allerlaaste laatlam was lank ná die nader, maar ek was nog ‘n skrale 30 toe ek haar gehad het. Eintlik was dit lekker, ek kon jonk wees saam met haar.
Lojaliteit. ‘n Uiters kosbare ding wat ek tot in die uiterste sal beskerm. Maarrr … dit het al in my lewe dat ek my lojaliteit vir iemand verloor in baie uiterste omstandighede. Dit gebeur nie sommer nie, maar as dit gebeur. Ai, jai, jai. Ek kan op my een hand tel en dan is daar nog vingers oor, maar dit gebeur.
Lente. Dis lente in die Boland, kom hoor die Piet-my-vrou. Hy soek, soos alle mense, ‘n maat om mee te trou!
Liefde. Liefde wat vrees verdryf.
‹ PreviousHoeveel eiers mag ek eet?
Next ›G, H, I
23 thoughts on “L staan vir lawwigheid”
April 18, 2016 om 6:40 vm
Tra la la la? 😀 regtig!? Ek het self nou lekker gelag. Lawwigheid op sy tyd is goeie medisyne.
April 18, 2016 om 6:43 vm
Ek belowe. En daardie lied is geskryf deur dieselfde persoon wat Die Stem geskryf het. Netjies, net daardie een sin!
April 18, 2016 om 7:10 vm
Wag, ek is verkeerd. Dis IL De Villiers as ek reg het, maar hy het die Laerskoollied geskryf, pragtig. Maar die HS lied. Genade! Die wat musiek ken, dis taafetaa die hele lied.
Dis later verander na ‘n nuwe lied. Die skande wat ek gemaak het, was seker te groot! 🙂
April 18, 2016 om 8:43 vm
April 18, 2016 om 7:55 vm
Tra la la la Toorsie laat almal lag 😀
Met ‘n lappieskombers om haar gevou,
dans sy loslyf op die lowergroen gras.
Laat haar lewe, laat haar lag,
Dis lafenis vir ‘n siel so vol van klag.
April 18, 2016 om 8:00 vm
April 18, 2016 om 8:16 vm
Hoekom sjoe jy? 😐
April 18, 2016 om 8:19 vm
Jy gebruik hoë woorde amper soos die oom van die skoollied as jy nou tralalala mislees!
April 18, 2016 om 8:44 vm
Miskien is ek vanoggend bietjie van lotjie getik. 😊 Mooi dag vir jou!!!
April 18, 2016 om 8:51 vm
April 18, 2016 om 9:02 vm
Aww, ek het so gehoop jy gaan afsluit as “Loortsie”… Laatlam dwing my nog gereeld om dinge te doen wat nie by my ouderdom pas nie.
April 18, 2016 om 10:51 vm
Lekker lawwe made le!
April 18, 2016 om 11:21 vm
April 18, 2016 om 2:12 nm
Ek sou ook nie my lag kon inhou vir tra-la-la-la nie!!
April 18, 2016 om 2:22 nm
Nou laat jy 4 standerd sessies dit sing vir ‘n hele saal vol dogters van oor die hele Wes-Kaap. Dis mos erger as MOORD!
April 18, 2016 om 2:27 nm
Ja-nee ek sou eers onbeheersd gegiggel het en dan gehoop het die grond sluk my in!
April 18, 2016 om 2:35 nm
Ek het net ‘n laggery en snot en trane my naam baie keer weggegooi. Nou hoekom sal mense wonder waar my dogter se gegiggel vandaan kom!
April 18, 2016 om 7:00 nm
Neeeee jy het LEES vergeet!
April 18, 2016 om 7:06 nm
Ai toggie. LEES mense nog? 🙂
April 19, 2016 om 7:18 nm
O ja hier in die aftreeoord word daar fluks gelees
April 20, 2016 om 7:34 vm
ek het sommer geterg 🙂
April 20, 2016 om 7:46 nm
Grinnik … dit weet ek!
April 18, 2016 om 8:31 nm
Lekker ligte lawwe lieflike leesstof….tralalaaaa!